รัฐบาล เชิญชวนประชาชนเฝ้าทูลละอองธุลีพระบาทรับเสด็จพระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี
นางสาวรัชดา ธนาดิเรก รองโฆษกประจำสำนักนายกรัฐมนตรี เชิญชวนประชาชน เฝ้าทูลละอองธุลีพระบาทรับเสด็จพระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี เสด็จพระราชดำเนินไปทรงเปิดพระบรมราชานุสาวรีย์พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ในวันนี้ (13 ต.ค.65) ที่อุทยานเฉลิมพระเกียรติฯ โดยรัฐบาล เตรียมพร้อมอำนวยความสะดวกในการเดินทางของประชาชนอย่างเต็มที่ ขสมก. จัดเดินรถโดยสารธรรมดาให้บริการฟรี จำนวน 4 เส้นทาง เข้าสู่อุทยานเฉลิมพระเกียรติฯ ด้วยรถโดยสารเฉพาะกิจ จอดรับส่งทุกป้าย จำนวน 4 เส้นทาง ประกอบด้วย เส้นทางสโมสรกองทัพบก - อนุสาวรีย์ชัยสมรภูมิ – กรมทางหลวง  เส้นทางสนามศุภชลาศัย - กระทรวงการพัฒนาสังคมและความมั่นคงของมนุษย์ – กรมทางหลวง เส้นทางวงเวียนใหญ่ - รร.ราชวินิต มัธยม และเส้นทางสนามหลวง - รร.ราชวินิต มัธยม เมื่อผ่านการคัดกรองตรวจ ATK ที่จุดกรมทางหลวง จะมีรถโดยสารนำสู่อุทยานเฉลิมพระเกียรติฯ โดยรถเที่ยวแรกจะเปิดให้บริการตั้งแต่ 08.00 น. ไปจนถึงเวลา 18.00 น. หรือจนกว่าผู้ร่วมงานจะหมดจากพื้นที่ ซึ่งรถจะปล่อยจากท่าต้นทางทุก 20 นาที สำหรับประชาชนที่นำรถมาเองมีการให้บริการพื้นที่จอดรถให้บริการ 3 จุดคือ สโมสรกองทัพบก สามารถจอดได้ 200 คัน กระทรวงการพัฒนาสังคมและความมั่นคงของมนุษย์ สามารถจอดได้ 320 คัน และสนามศุภชลาศัย สามารถจอดได้ 200 คัน โดยทุกจุดจะมีรถ shuttle Bus บริการรับและนำส่งไปยังพื้นที่ ส่วนกรมเจ้าท่ายังจัดให้บริการเรือรับส่งข้ามฝากที่ท่าเรือท่าช้าง ท่าเรือวัดระฆัง และท่าเรือวัดอรุณฯ ออกทุก 15 นาที นอกจากนี้ รัฐบาลยังได้เตรียมจุดบริการประชาชนทั้งอาหารและเครื่องดื่ม ไว้บริการประชาชนด้วย ให้บริการตั้งแต่เวลา 11.00 น. เป็นต้นไป โดยขอความร่วมมือให้ประชาชนสวมใส่หน้ากากอนามัย หรือหน้ากากผ้าสีขาว ห้ามนำสิ่งของมีคมเข้าพื้นที่ พร้อมทั้งเตรียมแสดงบัตรประจำตัวประชาชน บัตรแสดงตน หนังสือเดินทาง หรือบัตรประจำตัวที่ทางราชการออกให้เพื่อมาแสดงก่อนเข้าพื้นที่สำหรับผู้ปกครองที่พาบุตรหลานมาด้วย ขอให้ติดต่อเจ้าหน้าที่เพื่อทำบัตรคล้องคอบุตรหลาน โดยเขียนชื่อที่อยู่และเบอร์โทรศัพท์เพื่อให้สามารถติดต่อกันได้กรณีพลัดหลง เนื่องจากในช่วงดังกล่าวคาดว่าจะมีประชาชาชนจำนวนมากเดินทางมาร่วมรับเสด็จ